ಹೇರ್‍ಕಟ್‍ಗೆ ಹೋದ್ರೆ ಕಿವಿಗೆ ಕತ್ತರಿ ಹಾಕಿ ಈ ಅವಸ್ಥೆ ಮಾಡಿದ ಕ್ಷೌರಿಕ

ವಾಷಿಂಗ್ಟನ್: ಹೇರ್‍ಕಟ್‍ಗೆ ಅಂತ ಹೋದಾಗ ಕೆಲವೊಮ್ಮೆ ಕ್ಷೌರಿಕರು ಮಾಡಿದ ಹೇರ್‍ಕಟ್ ನಿಮಗೆ ಇಷ್ಟವಾಗಿಲ್ಲದಿರೋ ದಿನಗಳು ಇದ್ದೇ ಇರುತ್ತದೆ. ಆದ್ರೆ ಅಮೆರಿಕದ ವಿಸ್ಕಾನ್‍ಸಿನ್‍ನ ಈ ವ್ಯಕ್ತಿಗೆ ಆದ ಗತಿ ಅವೆಲ್ಲವನ್ನೂ ಮೀರಿಸುಂತದ್ದು.

22 ವರ್ಷದ ವ್ಯಕ್ತಿಯೊಬ್ಬರು ಕ್ರಿಸ್‍ಮಸ್‍ಗೆ ಅಂತ ಹೇರ್‍ಕಟ್ ಮಾಡಿಸಲು ಹೋಗಿದ್ದರು. ಆದ್ರೆ ಸಲೋನ್‍ನಲ್ಲಿ ನಡೆದಿದ್ದೇ ಬೇರೆ. ಹೇರ್ ಕಟ್ ಮಾಡಪ್ಪ ಅಂದ್ರೆ ಆ ವ್ಯಕ್ತಿಯ ತಲೆಯಲ್ಲಿ ಮಧ್ಯ ಭಾಗದ ಕೂದಲನ್ನೇ ಬೋಳಿಸಿದ್ದಲ್ಲದೇ, ಕಿವಿಗೆ ಕತ್ತರಿ ಹಾಕಿ ರಕ್ತಸ್ರಾವವಾಗುವಂತೆ ಮಾಡಿದ್ದಾನೆ.

ಸಲೋನ್‍ಗೆ ಹೋದ ವ್ಯಕ್ತಿ, ನಂಬರ್ 2 ಕ್ಲಿಪ್ಪರ್ ಬಳಸಿ ತಲೆಯ ಸೈಡ್‍ನಲ್ಲಿ ಸ್ವಲ್ಪ ಕಟ್ ಮಾಡಿ. ಹಾಗೇ ಮಧ್ಯದಲ್ಲಿ ಕತ್ತರಿಯಿಂದ ಟ್ರಿಮ್ ಮಾಡಲು ಹೇಳಿದ್ರು. ಆದ್ರೆ ಚೇರ್ ಮೇಲೆ ಕುಳಿತ ನಂತರ ಆ ವ್ಯಕ್ತಿಗೆ ಏನೋ ಸರಿ ಹೋಗ್ತಿಲ್ಲವಲ್ಲ ಅನ್ನಿಸಿತ್ತು. ಹಾಗೇ ಕ್ಷೌರಿಕ ನೀವು ತುಂಬಾ ಅಲುಗಾಡುತ್ತಿದ್ದೀರಾ ಅಂತ ಆ ಗ್ರಾಹಕನ ಕಿವಿಯನ್ನ ತಿರುಚಲು ಶುರು ಮಾಡಿದ್ದ. ಅಲ್ಲಿಗೆ ಅನಾಹುತ ನಡೆದೇ ಹೋಯ್ತು. ಕ್ಷೌರಿಕ ಗ್ರಾಹಕನ ಕಿವಿಗೆ ಕತ್ತರಿ ಹಾಕಿದ್ದ. ಹಾಗೇ ಎಲೆಕ್ಟ್ರಿಕ್ ರೇಜರ್‍ಗೆ ನಂಬರ್ 0 ಅಟ್ಯಾಚ್‍ಮೆಂಟ್ ಹಾಕಿ ತಲೆಯ ಮಧ್ಯಭಾಗವನ್ನ ಬೋಳಿಸಿದ್ದ.

ಕ್ಷೌರಿಕ ಇದನ್ನೆಲ್ಲಾ ಬೇಕಂತಲೇ ಮಾಡಿದ್ದಾನೆ ಎಂದು ಗ್ರಾಹಕ ಪೊಲೀಸರಿಗೆ ಹೇಳಿದ್ದಾರೆ. ಕ್ಷೌರಿಕನನ್ನು 46 ವರ್ಷದ ಶಬಾನಿ ಖಲೀದ್ ಎಂದು ಗುರುತಿಸಲಾಗಿದ್ದು, ಆತನನ್ನು ಪೊಲೀಸರು ಬಂಧಿಸಿದ್ದಾರೆ. ಆದ್ರೆ ಕ್ಷೌರಿಕ ಆ ಗ್ರಾಹಕನ ಆರೋಪವನ್ನ ತಳ್ಳಿಹಾಕಿದ್ದು, ಇದೆಲ್ಲಾ ಆಕಸ್ಮಿಕವಾಗಿ ನಡೆದಿದ್ದು ಎಂದು ಹೇಳಿದ್ದಾನೆ.

ವಿಚಿತ್ರ ಹೇರ್‍ಕಟ್ ಪಡೆದ ಗ್ರಾಹಕ ಕೊನೆಗೆ ವಿಧಿ ಇಲ್ಲದೆ ಇಡೀ ತಲೆಯನ್ನ ಬೋಳಿಸಿದ್ದಾರೆ.